黄牛峽祠
作者：歐陽修
朝代：宋

paragraphs: 大川雖有神，淫祀亦其俗。
石馬繫祠門，山鵶噪叢木。
潭潭村鼓隔溪聞，楚巫歌舞送迎神。
畫船百丈山前路，上灘下峽長來去。
江水東流不暫停，黄牛千古長如故。
峽山侵天起青嶂，崖崩路絕無由上。
黄牛不下江頭飲，行人惟向舟中望。
朝朝暮暮見黄牛，徒使行人過此愁。
山高更遠望猶見，不是黄牛滯客舟。